Forhenværende regionsrådsformand i Region Syddanmark Carl Holst (V) risikerer stadig, at der bliver rejst en erstatningssag mod ham.

Tidligere på måneden besluttede et flertal i forretningsudvalget i Region Syddanmark ellers at droppe en eventuel sag mod Carl Holst for misbrug af skattekroner. Dermed var der lagt op til, at sagen skulle afsluttes ved et regionsrådsmøde mandag.

Men det blev der ganske uventet lavet om på. Et flertal i regionsrådet besluttede på mødet, at der er flere juridiske aspekter i sagen, som skal undersøges.

- Det er en meget principiel sag. Derfor vil vi gerne have at et eksternt firma til at udfordre det materiale, vores egne jurister har lavet. Det er for at få en second opinion, siger næstformand i regionsrådet Poul Erik Svendsen (S).

Læs også : Regionen lægger låg på sag mod Carl Holst: Dropper civilt søgsmål

Medlem af forretningsudvalget Ida Damborg (SF) er meget tilfreds med, at sagen dermed ikke bliver lagt i graven.

- Den her sag er så principiel og har så stor bevågenhed fra borgerne, at der ikke må herske tvivl om, at beslutningen tages på et fuldt oplyst grundlag, siger hun.

Men det oplyste grundlag er allerede til stede. Det mener formand i regionsrådet Stephanie Lose (V):

- Jeg er ikke i tvivl om, at nogen har et meget stort ønske om at sikre, at man kan køre den her sag videre og komme efter nogen, siger Stephanie Lose.

Hun ærgrer sig over, at der nu skal bruges mere tid og flere penge på den sag.

- Men det er klart, at når et flertal vil det, så er det sådan, vi gør. Derfor kommer vi nu til at vente med at træffe en endelig beslutning, til der er en ekstern juridisk vurdering.